RESOLUCIÓN do 21 de xullo de 2008 pola que se adxudican as axudas para proxectos de investigación básica (resolución parcial), axudas para organización de congresos e reunións científicas e axudas para asistencia a congresos e reunións científicas, correspondentes ao Programa de promoción xeral de investigación do Plan galego de investigación, desenvolvemento e innovación tecnolóxica (Incite), convocadas nos anexos II, III e IV da Orde do 3 de marzo de 2008 (Diario Oficial de Galicia número 56, do 24 de marzo).
CONSELLERÍA DE INNOVACIÓN E INDUSTRIA — III. OUTRAS DISPOSICIÓNS — 01/08/2008

Por Orde do 3 de marzo de 2008 (DOG do 24 de marzo) publicáronse as bases para a concesión, en réxime de concorrencia competitiva, das subvencións correspondentes ao Programa de promoción xeral de investigación do Plan galego de investigación, desenvolvemento e innovación tecnolóxica (Incite). Nos anexos II, III e IV da citada orde establécense, respectivamente, as bases para a concesión das axudas para proxectos de investigación básica, para organización de congresos e reunións científicas e para asistencia a congresos e reunións científicas.
De conformidade co disposto no artigo 12 da Orde do 3 de marzo de 2008 (DOG do 24 de marzo), vista a proposta de resolución formulada pola Comisión de Valoración, e tendo en conta as dispoñibilidades orzamentarias, esta consellería
RESOLVE:
Primeiro.
1. Adxudicar parcialmente as axudas para proxectos de investigación básica. No proceso de comprobación de datos administrativos realizado na Dirección Xeral de Investigación, Desenvolvemento e Innovación, detectouse a existencia de proxectos de investigación que deben ser sometidos novamente á avaliación científico-técnica realizada por expertos externos. Co obxecto de que a execución dos proxectos de investigación non se vexa afectada na súa totalidade polo atraso que pode supoñer esta nova avaliación externa, concédense as subvencións para aqueles proxectos que non están afectados por este proceso e que obtiveron as puntuacións máis altas (despois de proceder á ordenación, por orde decrecente, de todas as solicitudes) nas contías que se sinalan e polo período de tempo indicado, aos solicitantes que se relacionan no anexo I desta resolución.
2. Esta resolución parcial efectúase respectando o réxime de concorrencia competitiva a que se refire o artigo 1 da Orde do 3 de marzo de 2008. A Dirección Xeral de Investigación, Desenvolvemento e Innovación mantén a reserva de crédito necesario para atender os compromisos que se poidan xerar no caso de que os proxectos que se someten novamente á avaliación externa obteñan unha puntuación igual ou superior a calquera dos proxectos concedidos nesta primeira resolución parcial.
3. Esta resolución parcial completarase cunha segunda resolución que se efectuará no momento en que na Dirección Xeral de Investigación, Desenvolvemento e Innovación se dispoña da totalidade dos informes correspondentes á avaliación científico-técnica realizada por expertos externos. Xunto coa segunda resolución publicarase unha lista de agarda na cal figurarán aqueles proxectos que non poidan ser financiables por esgotarse os créditos dispoñibles e cuxa concesión quedará condicionada a que se produzan baixas nos proxectos concedidos ou a que se amplíen os créditos orzamentarios dispoñibles.
4. Esta resolución parcial non afecta os dereitos dos posibles beneficiarios pendentes de avaliar, toda vez que existe reserva de crédito suficiente para asumir a totalidade dos compromisos que poidan xerarse por este concepto.
5. As axudas concedidas comprenden a totalidade da subvención necesaria para a realización do proxecto, incrementada nun 15% destinado aos gastos institucionais que a súa execución supón ao organismo a que pertence o investigador responsable.
6. Para poder percibir as axudas será preciso presentar a certificación indicada no artigo 6 do anexo II da Orde do 3 de marzo de 2008 (DOG número 56, do 24 de marzo). A dita certificación deberá axustarse ao modelo que se publicará na páxina web
http://www.conselleriaiei.org/dxidi.
O prazo de presentación da dita documentación remata o 31 de outubro de 2008.
Segundo.
1. Conceder as axudas para organización de congresos e reunións científicas por parte de persoal investigador non vinculado ao SUG, que figuran no anexo II desta resolución, por un importe de dez mil novecentos cincuenta euros (10.950 ), que se aboarán con cargo á aplicación orzamentaria: 10.02.561A.481.0.
2. Para poder percibir as axudas será preciso presentar toda a documentación indicada no artigo 6 do anexo III da Orde do 3 de marzo de 2008 (DOG número 56, do 24 de maio). A certificación expresiva da realización dos gastos deberá axustarse ao modelo que se publicará na páxina web
http://www.conselleriaiei.org/dxidi.
O prazo de presentación da dita documentación remata o 10 de novembro de 2008.
Terceiro.
1. Conceder as axudas para asistencia a congresos e reunións científicas por parte de persoal investigador non vinculado ao SUG, que figuran no anexo III desta resolución, por importe de vinte e catro mil catrocentos euros (24.400 ), que se aboarán con cargo á aplicación orzamentaria: 10.02.561A.480.1.
2. Para poder percibir as axudas será preciso presentar a seguinte documentación antes do 10 de novembro de 2008:
-Aceptación do traballo por parte da entidade, institución ou persoa organizadora do congreso, no caso de que non fose entregada xa no momento de solicitar a axuda.
-Certificación de asistencia.
-Documentación acreditativa da realización do gasto.
-Declaración complementaria do conxunto das axudas solicitadas, tanto aprobadas ou concedidas como pendentes de resolución, para o mesmo fin, das distintas administracións públicas competentes ou calquera dos seus organismos, entes ou sociedades.
Cuarto.
A Dirección Xeral de Investigación, Desenvolvemento e Innovación adoptará as medidas necesarias para a instrución dos correspondentes expedientes de gasto.
Quinto.
A inobservancia por parte dos beneficiarios de calquera das bases establecidas na orde de convocatoria suporá a perda do dereito a percibir a subvención correspondente.
Sexto.
Contra esta resolución, que esgota a vía administrativa, poderá interpoñerse, potestativamente, recurso de reposición ante o conselleiro de Innovación e Industria no prazo dun mes contado a partir do día seguinte ao da publicación desta resolución no Diario Oficial de Galicia, ou, directamente, recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses contados desde a mesma data.
Disposición derradeira
Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 21 de xullo de 2008.
P.D. (Orde 31-1-2006; DOG nº 24)
Emilio Nogueira Moure
Secretario xeral da Consellería de Innovación
e Industria
Ver referencia pdf "14800D011P027.PDF"